
ประกาศกระทรวงการคลัง 
เรื่อง  กำหนดหลักเกณฑ์การเปรียบเทียบตามมาตรา ๓๑ แห่งพระราชกำหนดการแลกเปลี่ยนข้อมูล
เพื่อปฏิบัติตามความตกลงระหว่างประเทศเกี่ยวกับภาษีอากร พ.ศ. ๒๕๖๖


	เพื่อให้อธิบดีกรมสรรพากรสามารถดำเนินการเปรียบเทียบตามหลักเกณฑ์การเปรียบเทียบ
ตามมาตรา ๓๑ แห่งพระราชกำหนดการแลกเปลี่ยนข้อมูลเพื่อปฏิบัติตามความตกลงระหว่างประเทศเกี่ยวกับภาษีอากร พ.ศ. ๒๕๖๖ รัฐมนตรีว่าการกระทรวงการคลังจึงอาศัยอำนาจตามมาตรา ๓๑
แห่งพระราชกำหนดการแลกเปลี่ยนข้อมูลเพื่อปฏิบัติตามความตกลงระหว่างประเทศเกี่ยวกับภาษีอากร พ.ศ. ๒๕๖๖ กำหนดหลักเกณฑ์การเปรียบเทียบตามมาตรา ๓๑ แห่งพระราชกำหนดการแลกเปลี่ยนข้อมูล
เพื่อปฏิบัติตามความตกลงระหว่างประเทศเกี่ยวกับภาษีอากร พ.ศ. ๒๕๖๖ ดังต่อไปนี้
	ข้อ ๑  ให้อธิบดีกรมสรรพากรมีอำนาจเปรียบเทียบโดยกำหนดค่าปรับสำหรับความผิดดังต่อไปนี้
(๑)  กรณีผู้ใดเจตนาแจ้งข้อความอันเป็นเท็จ หรือปกปิดความจริง ในการดำเนินการหรือให้ข้อมูล
ตามมาตรา ๑๒ มาตรา ๑๗ หรือมาตรา ๑๘ อันเป็นความผิดตามมาตรา ๒๘ ให้กำหนดค่าปรับ
ในการเปรียบเทียบกระทงละห้าแสนบาท
(๒)  กรณีผู้มีหน้าที่รายงานไม่ปฏิบัติตามมาตรา ๒๐ อันเป็นความผิดตามมาตรา ๒๙ 
ให้กำหนดค่าปรับในการเปรียบเทียบกระทงละสามแสนบาท
	ข้อ ๒  ประกาศนี้ให้ใช้บังคับตั้งแต่วันที่ประกาศในราชกิจจานุเบกษาเป็นต้นไป
		
					           ประกาศ  ณ  วันที่  ๙  กันยายน  พ.ศ. ๒๕๖๙

